Publication: Magyar Közlöny
Issue: MK-1998-3 (Year: 1998, Number: 3)
Era: 1990-2004
Section: A Magyar Köztársaság Kormánya a 117/1992. (VII. 29.) Korm. rendeletben a Magyar Alkotóművészeti Alapítványnak, melynek jogutódja
Paragraph Index: 747

4. A vagyon feletti döntési jogkörök A Közalapítványt — a vonatkozó jogszabályok és e szabályzat keretei között — megilletik mindazok a jogok, és terhelik mindazon kötelezettségek, amelyek a tulajdonost megilletik, illetve terhelik. A Magyar Köztársaság Kormánya mint alapító (a továbbiakban: Alapító) a Közalapítvány Kuratóriumát felhatalmazta, hogy a Közalapítvány vagyonával vállalkozzék, az abból származó jövedelem a Közalapítvány céljainak megvalósítását szolgálja. Szükség esetén a Kuratórium döntése alapján a vagyon egy része felhasználható közalapítványi célokra. A Kuratórium gazdálkodása a térítésmentes vagyonátruházás lehetőségét kizárja, kivéve a művészek nyugdíjpénztárának történő vagyonátadást. A Kuratórium dönt a Közalapítvány vagyonának szerkezeti összetételéről, és meghatározza a befektetési stratégia irányát. A Kuratórium a Közalapítvány vagyoni helyzete és bevételei ismeretében évente dönt — a Művészeti Tanács véleményének meghallgatásával — a Közalapítvány céljai között felsorolt feladatok végrehajtásához felhasználható pénzeszközök mértékéről, felhasználásuk módjáról.

Source: https://magyarkozlony.hu/hivatalos-lapok/e9ece5df1b803966389fe3f2cc916c91a97f50f7/dokumentumok/d6ec0816d47d68d66173457a269e3794322784ac/letoltes